钦定古今图书集成/明伦汇编/氏族典/第200卷 > 《廖用贤尚友录》 > 包咸
## 钦定古今图书集成/明伦汇编/氏族典/第200卷 > 《廖用贤尚友录》 > 包咸

按《后汉书包咸传》：“咸字子良，会稽曲阿人。少为诸生，
受业长安，师事博士右师细君，习《鲁诗》《论语》。王莽末，
去归乡里，于东海界为赤眉贼所得，遂见拘执。十馀
日，咸晨夜诵经自若，贼异而遣之。因住东海，立精舍
讲授。光武即位，乃归乡里。太守黄谠遣子师之，举孝
廉，除郎中。建武中，入授皇太子《论语》，又为其章句，拜”
谏议大夫、侍中、右中郎将。永平五年，迁大鸿胪。每进
见，锡以几杖，入屏不趋，赞事不名，经传有疑，辄遣小
黄门就舍即问。显宗以咸有师傅恩，而素清苦，常特
赏赐珍玩束帛，奉禄增于诸卿，咸皆散于诸生之贫
者。病笃，帝亲辇驾临视。八年，年七十一，卒于官。